**Vadlīnijas būvspeciālistu kompetences pārbaudes iestādēm par būvspeciālistu kompetences novērtēšanu un patstāvīgās prakses uzraudzību**

**1. Ievads**

Šo metodisko vadlīniju mērķis ir:

1. nodrošināt vienotu pieeju potenciālajām būvspeciālistu kompetences pārbaudes iestādēm (turpmāk tekstā – KPI) jautājumos par būvspeciālistu kompetences novērtēšanas un patstāvīgās prakses uzraudzības organizēšanu;
2. nodrošināt, ka kompetences novērtēšanas procesā KPI pārliecinās par pretendenta teorētiskām un praktiskām zināšanām par būtiskām būvniecības prasībām;
3. nodrošināt, ka būvspeciālisti sniedz kvalitatīvus būvniecības pakalpojumus;
4. nodrošināt efektīvu būvspeciālistu patstāvīgās prakses uzraudzību atbilstoši izstrādātiem vienotiem kritērijiem.

**2. Vadlīnijās vērtējamie procesi**

* 1. Būvspeciālistu (pretendentu) kompetences novērtēšana;
	2. Būvspeciālistu patstāvīgās prakses uzraudzība.

**3. Būvspeciālistu (pretendentu) kompetences novērtēšana**

3.1. Kompetences pārbaudes novērtēšanas tēmās darbības sfērās, kurās tās piemērojamas, jāietver jautājumi par būtisko būvei izvirzāmo prasību nodrošināšanu (Būvniecības likuma 9. pants) un visus nozīmīgos profesionālās darbības aspektus.

3.2. Ņemot vērā, ka standarts LVS EN ISO/IEC 17024:2012 "Atbilstības novērtēšana. Vispārīgās prasības personu sertificēšanas institūcijām" definē “kompetenci” kā “personas spēju lietot zināšanas un prasmes konkrēta rezultāta sasniegšanai”, KPI jānodrošina, lai kompetences pārbaudes rezultātā tiktu novērtēta atbilstība konkrētajā jomā un darbības sfērā nepieciešamajām kompetencēm.

**4. Kompetences novērtēšana arhitektūras jomā sastāv no:**

4.1. sertificēta arhitekta vadībā izstrādāta viena būvprojekta, par kuru ir veikta atzīme par būvatļaujas projektēšanas nosacījumu izpildi, izvērtēšanas, tajā skaitā projekta risinājumu, būvei izvirzāmo būtisko prasību piemērošanas, projektēšanas procesa apraksta, projekta atbilstības normatīvajiem aktiem izvērtēšanas un projekta sadaļu savstarpējās saskaņotības novērtēšanas un intervijas ar pretendentu;

4.2. rakstiska eksāmena, kas sastāv no:

4.2.1. vismaz trīs teorētiskiem jautājumiem par arhitekta prakses vispārīgiem jautājumiem, normatīvajiem aktiem, tajā skaitā būvprojektēšanas un būvprojekta dokumentāciju, projekta vadību, būvniecības procesa posmiem un autoruzraudzību;

4.2.2. vismaz trīs praktiskiem uzdevumiem, no kuriem viens ietver uzdevumu par ugunsdrošības tēmu un viens uzdevumu par energoefektivitātes tēmu.

Jautājumiem un uzdevumiem jāparāda pretendenta kompetenci un spēju analizēt kompleksas situācijas, sniedzot izvērstas atbildes.

**5. Kompetences novērtēšana projektēšanas specialitātē sastāv no:**

5.1. atbilstoša būvspeciālista vadībā izstrādāta viena būvprojekta, par kuru ir veikta atzīme par būvatļaujas projektēšanas nosacījumu izpildi izvērtēšanas, tajā skaitā projekta risinājumu, būvei izvirzāmo būtisko prasību piemērošanas, projektēšanas procesa apraksta, projekta atbilstības normatīvajiem aktiem izvērtēšanas, projekta sadaļu novērtēšanas atbilstoši darbības sfērai, projekta sadaļu savstarpējās saskaņotības novērtēšanas un intervijas ar pretendentu;

5.2. rakstiska eksāmena, kas sastāv no:

 5.2.1. vismaz trīs teorētiskiem jautājumiem par būvprakses vispārīgiem jautājumiem, normatīvajiem aktiem, tajā skaitā būvprojektēšanas un būvprojekta dokumentāciju, projekta vadību, būvniecības procesa posmiem, autoruzraudzību

5.2.2. vismaz trīs praktiskiem uzdevumiem, no kuriem viens ietver uzdevumu par ugunsdrošības tēmu[[1]](#footnote-1) un viens uzdevumu par energoefektivitātes tēmu[[2]](#footnote-2), atbilstoši darbības sfērai.

Jautājumiem un uzdevumiem jāparāda pretendenta kompetenci un spēju analizēt kompleksas situācijas, sniedzot izvērstas atbildes.

**6. Kompetences novērtēšana būvdarbu vadīšanas specialitātē, būvuzraudzības specialitātē sastāv no:**

6.1. ne mazāk kā diviem jautājumiem par katru no būvei izvirzāmām būtiskām prasībām[[3]](#footnote-3), ja tās noteiktas normatīvajos aktos un attiecināmas uz konkrēto darbības sfēru, kurā pretendents vēlas iegūt patstāvīgās prakses tiesības;

6.2. viena rakstiska uzdevuma ar attiecīgo standartu piemērošanu;

6.3. ne mazāk kā diviem patstāvīgai praksei būtiskiem uzdevumiem;

6.4. vismaz viena uzdevuma par energoefektivitātes tēmu siltumapgādes, ventilācijas un gaisa kondicionēšanas sistēmu būvdarbu vadīšanas un būvuzraudzības darbības sfēras pretendentiem;

6.5. KPI var paredzēt intervijas ar pretendentu par tēmām, kas ir būtiskas jomai, specialitātei un darbības sfērai.

Jautājumiem un uzdevumiem jāparāda pretendenta kompetenci un spēju analizēt kompleksas situācijas, sniedzot izvērstas atbildes.

**7. Kompetences novērtēšana būvekspertīzes specialitātē** (būvspeciālistam kompetence būvekspertīzes specialitātē tiek vērtēta pirmo reizi vai pēc sertifikāta anulēšanas, apturēšanas uz laiku vai pēc KPI pieņemtā lēmuma par atkārtotu pārbaudi kompetenču, prasmju un zināšanu līmeņa novērtēšanai) **sastāv no**  testa būvekspertīzes specialitātē, kas sastāv no ne mazāk kā 10 jautājumiem, lai pārliecinātos ne tikai par pretendenta teorētiskajām zināšanām attiecībā uz būvekspertīzes normatīvo regulējumu, bet arī praktiskajām spējām par būvprojekta vai būves ekspertīzes atzinuma sagatavošanu, būvekspertīzes sastāvu, veikšanas kārtību, ierobežojumiem un atbildību;

7.1. kompetences pārbaudes rezultātā būvekspertīzes specialitātē tiek novērtēts:

7.1.1. pretendenta spēja sagatavot objektīvu un pamatotu ekspertīzes atzinumu;

7.1.2. pretendenta zināšanas par LR esošajiem reglamentējošajiem tiesību aktiem un citām prasībām attiecībā uz būvekspertīzes darbības sfērām;

7.1.3. pretendenta izpratne par būvekspertīzes praksi un būvniecības procesa konkrētiem riskiem un tehniskiem aspektiem;

7.1.4. pretendenta zināšanas par testa, aprēķinu un mērījumu metodēm un to pielietojumu būvekspertīzes atzinuma sagatavošanā.

Lai pārliecinātos par pretendenta atbilstību nozarē izvirzītajām kompetences prasībām, tests ietver gan slēgta, gan atvērta tipa jautājumus ar situāciju analīzes piemēriem, tādējādi izvērtējot pretendenta atbilstību noteiktiem vērtēšanas kritērijiem atbilstoši testa struktūrai un vērtēšanas sadaļai.

**8. Eksāmenu jautājumi jāaktualizē ne retāk kā reizi gadā, vai biežāk, ja mainījušās normatīvo aktu un standartu prasības.**

**9. Būvspeciālistu patstāvīgās prakses uzraudzība**

Uzraudzības ietvaros KPI plānveidīgi, ne retāk kā reizi piecos gados pārbauda informāciju Būvniecības informācijas sistēmā (bis.gov.lv) par katru būvspeciālistu pēdējo piecu gadu periodā, nepieciešamības gadījumā pieprasot iesniegt trūkstošo informāciju.

 9.1. KPI patstāvīgās prakses uzraudzības ietvaros veic šādas pārbaudes:

* + 1. ne retāk kā vienu reizi piecos gados:
		2. patstāvīgās prakses informāciju;
		3. profesionālās pilnveides informāciju;
		4. informāciju par konstatētajiem nebūtiskiem pārkāpumiem;

9.1.2. regulāri pēc būtības izvērtē sūdzības un saņemto informāciju par būvspeciālista iespējamajiem pārkāpumiem;

9.1.3. plānveidīgi, uz risku analīzi balstoties, katru gadu veic padziļinātu pārbaudi 1% no kopējā būvspeciālistu skaita katrā darbības sfērā (saskaņojot ar Ekonomikas ministriju risku sarakstu, pēc kuriem atlasa pārbaudāmos būvspeciālistus):

**9.1.3.1. būvdarbu vadītājiem un būvuzraugiem:**

9.1.3.1.1. par vienu, pēc nejaušības principa atlasītu objektu, kurā būvspeciālists pārskata periodā sniedz vai ir sniedzis pakalpojumus, pārbauda, vai pienākumi veikti atbilstoši normatīvo aktu prasībām;

9.1.1.1.2. būvdarbu vadītāja pārbaude būvlaukumā;

**9.1.3.1.2. arhitektiem, projektētājiem, inženierizpētes būvspeciālistiem un būvekspertiem** veic pēc nejaušības principa izvēlēta vismaz viena pārskata periodā veiktā darba padziļinātu pārbaudi par atbilstību normatīvo aktu prasībām, ietverot būtisko raksturlielumu aprēķinu pārbaudi.

9.1.4. Ja KPI, veicot padziļinātu pārbaudi, konstatē neatbilstības, pēc to izvērtēšanas atbilstoši sākotnēji definētajiem kritērijiem, var pieņemt lēmumu:

9.1.4.1. par brīdinājuma izteikšanu;

9.1.4.2. par pienākumu KPI noteiktajā termiņā kārtot pārbaudi kompetenču, prasmju un zināšanu līmeņa novērtēšanai;

9.1.4.3. par būvprakses sertifikāta darbības sfēras apturēšanu uz laiku;

9.1.4.4. par būvprakses sertifikātā norādītās darbības sfēras anulēšanu.

1. Ministru kabineta 2018. gada 20. marta noteikumu Nr. 169 “Būvspeciālistu kompetences novērtēšanas un patstāvīgās prakses uzraudzības noteikumi” 8. punktā minētajās darbības sfērās. [↑](#footnote-ref-1)
2. Ēku konstrukciju projektēšanas, siltumapgādes, ventilācijas un gaisa kondicionēšanas sistēmu projektēšanas darbības sfērā. [↑](#footnote-ref-2)
3. Izņemot jautājumus par ugunsdrošību, ja Valsts ugunsdzēsības un glābšanas dienests ir apliecinājis pretendenta kompetences atbilstību patstāvīgās prakses veikšanai ugunsdrošības jomā. [↑](#footnote-ref-3)